<classify> Yanga na Azam zimekuwa na ushindani mkubwa katika misimu mitatu iliyopita, kiasi cha kusababisha kuwepo na ushindani mkubwa kila zinapokutana na mshindi wa leo atajiweka katika nafasi nzuri zaidi katika mbio za ubingwa. Kinachofanya mechi kati ya timu hizo kuwavutia wengi ni ushindani wa ndani ya uwanja.Azam itakuwa wenyeji katika mchezo wa leo na wanashika nafasi ya pili nyuma ya Yanga wote wakiwa na pointi 46 isipokuwa zinatofautiana mabao ya kufunga na kufungwa.Yanga inaingia kwenye mchezo huo ikiwa na kumbukumbu nzuri ya ushindi wa mabao 2-0 dhidi ya watani zao wa jadi Simba, wakati Azam wenyewe walipata sare ya bila kufungana ugenini uwanja wa Sokoine, Mbeya, dhidi ya Tanzania Prisons.Mechi 15 zilizopita baina ya timu hizo katika ligi zimeshindwa kumtoa mbabe, kila timu imefanikiwa kushinda mara 5 na michezo mingine mitano ikimalizika kwa matokeo ya sare.Mechi ya kwanza msimu huu timu hizo zilitoshana nguvu kwa kufungana goli 1-1.Timu hizo zilikutana katika robo fainali ya michuano ya Kombe la Kagame Julai mwaka jana, ambapo hadi muda wa kawaida unamalizika matokeo yalikuwa 0-0, Yanga wakapoteza kwa changamoto ya mikwaju ya penalti na kuondolewa katika michuano ambayo Azam FC walitwaa ubingwa.Zikakutana tena katika mchezo wa Ngao ya Jamii Septemba 2015 na kwa mara nyingine tena dakika 90 zilimalizika kwa matokeo ya 0-0, safari hii Yanga walishinda katika mikwaju ya penalti.Baada ya sare ya 1-1 katika mechi ya Ligi Kuu Desemba mwaka jana, timu hizo zilikutana tena Januari mwaka huu katika hatua ya makundi ya michuano ya Kombe la Mapinduzi Zanzibar na zilifungana bao 1-1. Ukitazama rekodi hiyo utagundua kuwa ndani ya miezi saba zimekutana mara nne na hakuna timu iliyokubali kupoteza mchezo ndani ya dakika 90.Nahodha wa Azam, John Bocco ambaye alitolewa kwa kadi nyekundu katika mchezo wa Mapinduzi amekuwa na rekodi ya kipekee ya kuifunga Yanga kuliko mchezaji yeyote kwenye kikosi cha Azam na leo ataongoza tena safu ya mashambulizi ya kikosi cha Muingereza, Stewart Hall, akisaidiwa na akina Farid Musa na Kipre Tchetche.Yanga imeruhusu magoli tisa tu hadi sasa katika ligi, ndiyo timu yenye ukuta mgumu zaidi, lakini wanaweza kujikuta wakipoteza mechi mbele ya Azam yenye washambuliaji wengi wenye uzoefu. Bocco, Kipre, Allan Wanga na Didier Kavumbagu, ambao wameonekana kufufuka ingawa wenyewe safu yao ya ulinzi imeruhusu mabao 11.Mshambuliaji Amissi Tambwe wa Yanga anaonekana tishio katika safu ya ushambuliaji, ambapo amefunga mabao 15 na leo akishirikiana na Donald Ngoma mwenye mabao 11 panakuwa na hatari ya aina yake.Beki ya Azam FC itaendelea kumkosa Aggrey Moris na Erasto Nyoni huku tegemeo lake kubwa likiwa kwa raia wa Ivory Coast, Paschal Wawa ambaye amekuwa akimudu mapambano kutoka kwa Ngoma na Tambwe.Wachezaji wa kati wa Azam wamekuwa wakitumia nguvu na mchezo wa kupasiana ili kupeleka mipira mbele kila wanapokutana na Yanga, hawachoki haraka na hilo limekuwa likichangia sana ugumu wa mechi upande wa Yanga, ambao wamekuwa wakipitisha mipira mirefu kutoka nyuma kwenda safu ya mashambulizi.  <topic>: MICHEZO 